Document ID: 32009R1201

ΚΑΝΟΝΙΣΜΟΣ (ΕΚ) αριθ. 1201/2009 ΤΗΣ ΕΠΙΤΡΟΠΗΣ,
της 30ής Νοεμβρίου 2009,
για την εφαρμογή του κανονισμού (ΕΚ) αριθ. 763/2008 του Ευρωπαϊκού Κοινοβουλίου και του Συμβουλίου σχετικά με τις απογραφές πληθυσμού και στέγασης όσον αφορά τις τεχνικές προδιαγραφές των θεμάτων και των αναλύσεών τους
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 763/2008 του Ευρωπαϊκού Κοινοβουλίου και του Συμβουλίου, της 9ης Ιουλίου 2008, σχετικά με τις απογραφές πληθυσμού και στέγασης (1), και ιδίως το άρθρο 5 παράγραφος 4,
Εκτιμώντας τα ακόλουθα:
(1)
Για να εξασφαλίζεται η συγκρισιμότητα των στοιχείων από απογραφές σχετικά με τον πληθυσμό και τη στέγαση που διεξάγονται στα κράτη μέλη και να επιτρέπεται η πραγματοποίηση έγκυρων επισκοπήσεων σε κοινοτικό επίπεδο, τα θέματα απογραφής όπως απαιτείται από τον κανονισμό (ΕΚ) αριθ. 763/2008 πρέπει να ορίζονται και να ταξινομούνται κατά τον ίδιο τρόπο σε όλα τα κράτη μέλη. Ο κανονισμός (ΕΚ) αριθ. 763/2008, επομένως, απαιτεί από την Ευρωπαϊκή Επιτροπή να υιοθετεί τις τεχνικές προδιαγραφές των εν λόγω θεμάτων, καθώς και των αναλύσεών τους.
(2)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής του ευρωπαϊκού στατιστικού συστήματος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο παρών κανονισμός θεσπίζει τις τεχνικές προδιαγραφές των θεμάτων απογραφής και των αναλύσεών τους που απαιτούνται για την εφαρμογή του κανονισμού (ΕΚ) αριθ. 763/2008. Οι τεχνικές προδιαγραφές, που εφαρμόζονται στα στοιχεία τα οποία πρέπει να διαβιβάζονται στην Ευρωπαϊκή Επιτροπή για το έτος αναφοράς 2011, παρατίθενται στο παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 30 Νοεμβρίου 2009

Labels: 12
0
19